Opsigtsvækkende forslag fra tre byrådspartier om forsøg med fri hash. - Kampen mod hash har slået fejl, siger rådmand og SF-leder Thomas Medom

Alle aarhusianske unge kan med et fingerknips få fat i hash, hvis de ønsker det, og en ny krig om hashmarkedet i landets næststørste by er ved at blusse op. Derfor skal Aarhus Kommune søge om tilladelse til et frikommuneforsøg, hvor voksne i en forsøgsperiode lovligt kan købe det omdiskuterede rusmiddel ved autoriserede salgssteder.

Det er hovedindholdet i et forslag til Aarhus Byråd, som SF, Enhedslisten og Alternativet har lagt frem, skriver Lokalavisen Aarhus.

De tre venstrefløjspartier foreslår, at forsøget gennemføres på et fundament af faglig ekspertise, hvor man samtidig styrker behandlings- og afvænningstilbud, så antallet af misbrugere kan reduceres og misbrug forebygges.

- Hash er skadeligt, og de kriminelle tjener enorme summer på salget. Samtidig fører kampen om hashmarkedet til gentagne voldelige opgør i mange dele af Aarhus. Forsøget skal være med til at gøre os klogere på effekterne ved legalisering af hash. Ambitionerne er at ramme de bander, der lukrerer på hashhandlen og stoppe de voldelige konflikter, som følger med kombinationen af hash og bander, skriver de tre partier bag forslaget i en pressemeddelelse.

Ny hash-krig i Aarhus

Rådmand for Børn og Unge og SF-formand Thomas Medom har tidligere været rådmand for Sociale Forhold og Beskæftigelse. Således har han skullet forholde sig til de konsekvenser og perspektiver, hashmisbrug kan have for både unge og ældre.

- Mange har et almindeligt forbrug af hash, ligesom mange har det med alkohol, men jeg har set mange unge mennesker, som har skadet deres tilværelse, mistet deres sociale netværk og har droppet ud af deres uddannelse, siger Thomas Medom til Lokalavisen Aarhus.

Ekstra Bladet har flere gange omtalt bandekonflikterne i Aarhus. Her et eksempel på det fra maj 2014. EB-faxemile

En forklaring på, at forslaget kommer netop nu er, at en ny krig om hashmarkedet ifølge Thomas Medom er ved at blusse op i Aarhus.

- Igen, igen står vi i en kæmpe konflikt om det aarhusianske hashmarked, hvor bander ikke skyr nogen midler for at sidde på det. Det er rigtig, rigtig utrygt for aarhusianerne, og den her kamp mod hash har åbenlyst slået fejl. Samtidig må vi erkende, at hash er frit tilgængeligt for alle i Aarhus, siger Thomas Medom til Lokalavisen Aarhus.

Canada et godt eksempel

Forslaget blev fremsendt til førstebehandling i Aarhus Byråd mandag morgen klokken fem, og der vil således gå halvanden uge indtil det næste ordinære byrådsmøde.

- Det er mere end bare et forslag, der skal til for at standse en bandekonflikt og krig om at sætte sig på hashmarkedet. Vi fremsætter det også, fordi hash er så nemt at få fat i, og fordi vi tror på, at en legalisering kan mindske misbruget. Det er der eksempler på i andre lande som Canada, siger Thomas Medom til Ekstra Bladet.

Han tør ikke spå om, hvorvidt der kan danne sig et flertal for forslaget, som allerede blev debatteret i forbindelse med den seneste valgkamp forud for kommunalvalget i efteråret 2017.

- Tiden må vise, om vi er nået dertil. Jeg er dog overbevist om, at det sker på et tidspunkt. Vores politik på området har spillet fallit, så det er kun et spørgsmål om tid, mener SF-rådmanden.

Partierne bag forslaget lægger op til, at forsøget skal køre i cirka tre år og stoppes igen, hvis det ikke medvirker til forebyggelse af misbruget og sænker antallet af misbrugere. Partierne vil satse på lokal dyrkning og produktion.

Se også: Anholdt med hash i lommen: Det er ikke mine bukser

Se også: Hård narko er kun en google-søgning væk

Se også: 69-årig fremstilles: Sigtet for indsmugling af et ton hash

Se også: Politiet overraskede smuglere: Lastbil fyldt med 300 kilo hash